86 
ESSAI SUR LA POÉSIE FRANÇAISE 
— « Je sui ça, biaus très fins cuers dons, 
Débonnaires et affaitiés. 
De vostre repos sui moult liés. 
Dormi avez moult doucement. » 
— « Ai-ie dormi trop longuement , 
Fait-ele. Vous anuie-il? » 
— « Certes, damoiselle, ne nil, 
Fait-il; car riens ne me porroit 
Anuier, por qu’il vos plairoit, 
Ne chose ne me porroit plaire 
Que de riens vos déust desplaire. 
Si me soit Amours en aïe! » 
Et Clarmondine le mercie, 
Si comme pucelle sachant 
Doit mercier loial amant. 
Lors li dist : « Sire, ie vos pri 
Que nous nous parlommes de ci 
Et hastéement le faisons. 
Je sonioie que une lions 
Me voloit à vos retolir. 
Lors me sambla que vos férir 
L’alastes et si l’otéistes. 
Lors entre vos bras me préistes. 
Si grant paour en avoie 
Que entre vos bras me pamoie. 
Pour moi geter de pasmoison , 
Me baisastes près du menton. 
Ce me fu avis une fie, 
Je ne sai que ce senefie. » 
Dist Cléomades : « Se i’osoie, 
Ce songe vos assereroie, 
S’il ne vos devoit anuier. » 
— « Sire, ne nil ; ains , vos requier 
Que me dites la vérité 
De ce que avés avisé. » 
— « Pour qu’il vos plaist, et ie dirai, 
Fait-il, ce k’avisai ai. 
Ore, quant dormistes le miex 
Par samblant, car vos très dous iex 
Aviez cluigniez doucement, 
Lors me tint à grant parlement 
Désir, qui forment me looit 
